निर्वाचनको पूर्वसन्ध्यामा प्रधानमन्त्री, मन्त्री र बिभिन्न दलका शीर्ष नेताहरूदेखि लिएर कतिपय उम्मेदवारहरूका निवास, बाहन र आमसभालाई लक्षित गरी बिष्फोटनका शृङ्खलाबद्ध घटना दोहोरिँदै आएकाले सुरक्षाको पूर्ण प्रत्याभूति नरहे पनि निर्वाचन प्रक्रिया सहजरुपमा अगाडि बढेको छ । निर्वाचनको पर्यवेक्षण स्वदेशी, विदेशी र सरकारी–गैरसरकारी अनेक निकायबाट भैरहे पनि आचारसंहिताको उल्लंघन अनियन्त्रित रुपमा भैरहेको र निर्वाचन आयोगले मागेको प्रष्टिकरणको पनि कुनै प्रभाव नदेखिएको सर्वत्र अनुभव गरिएको छ । प्रतिस्पर्धात्मक रुपमा चलेको प्रचार अभियानले २ नं प्रदेशलाई छोडेर मुख्य प्रतिस्पर्धा वाम गठबन्धनका उम्मेदवार र नेपाली कांग्रेसका उम्मेदवारबीच नै केन्द्रित रहेको पाइएको छ । तराईका केही निर्वाचन क्षेत्रमा भने वाम, कांग्रेस र संसफो–राजपा गठबन्धनबीच त्रिपक्षीय प्रतिस्पर्धा रहेको खवरसूत्रहरूले बताएका छन् ।
